recursal/SuperWikiNEXT-32B huggingface dataset:
**סיטרואן קסארה WRC** היא מכונית מרוצי ראלי, שנבנתה על ידי סיטרואן להתמודדות באליפות העולם בראלי. המכונית מבוססת על דגם הסיטרואן קסארה. המכונית הוצגה לראשונה בעונת 2001. סבסטיאן לב זכה עם הקסארה בשלוש האליפויות הראשונות שלו. סטירואן זכתה עם המכונית שלוש פעמים באליפות היצרנים.

ב-58 מרוצים בהם השתתפה הקסארה היא ניצחה 32 פעמים והגיעה לפודיום 78 פעמים.

היסטוריית תחרויות
-----------------

### אליפות העולם בראלי

קסארה WRC מבוססת על דגם ההאצב'ק של סיטרואן קסארה, אף על פי שהדימון ביניהם נמצא במראה החיצוני בלבד. בעונת 1999 השתתפה באליפות סיטרואן קסארה סדרתית שעברה התאמות. המכונית רשמה ניצחונות בראלי קטלוניה ובצרפת. בשנת 2001 קטגוריית המכוניות המותאמות (Kit Car) הוצאה מחוץ לאליפות והוחלפה בקטגוריות הסופר 1,600 וסופר 2,000. סיטרואן הציגה את דגם הקסארה WRC שהתחרה בקטגוריה הבכירה.

חסוס פוראס ניצח את ראלי צרפת בעונת 2001 והשיג את ניצחון הבכורה למכונית. סבסטיאן לב ניצח את ראלי מונטה קרלו בעונת 2002, אך לאחר מכן נפסל בשל החלפת צמיגים אסורה. את ניצחון הבכורה עם המכונית השיג בראלי גרמניה.

בעונת 2003 הקסארה הייתה יותר תחרותית. בראלי בריטניה, מרוץ סיום העונה, ריצ'רד ברנס שהוביל את המרוץ, נאלץ לפרוש. לב עשה כמה טעויות במקטע האחרון ופספס הזדמנות לנצח את המרוץ. הניצחון היה מקנה לו את תואר האליפות, אותו הפסיד בפער של נקודה אחת לפטר סולברג. למרות ההפסד סיטרואן זכתה באליפות היצרנים.

לב זכה בשלוש אליפויות רצופות בין השנים 2004-2006 וסיטרואן זכתה שלוש פעמים באליפות היצרנים (2003-2005). מלבד לב ופוראס, גם קרלוס סאינס ופרנסואה דובאל השיגו ניצחונות עם המכונית.

בשנת 2007 הוחלפה הקסארה בדגם הC4 WRC. קבוצות פרטיות המשיכו לעשות שימוש במכונית גם בשנים הבאות. פטר סולברג התחרה עם הקסארה במרבית עונת 2009, כחלק מקבוצה פרטית הנושאת את שמו.

### ראלי-קרוס

קנת' הנסן זכה בשישה תוארי אליפות רצופים באליפות אירופה בראלי-קרוס (2000–2005) כשהוא מתחרה בסיטרואן קסארה.

בספטמבר 2004, נביל קארים, התחרה עם הקסארה WRC במרוץ שהתקיים בצרפת כחלק מאליפות העולם בראלי-קרוס. הוא סיים את מקצי הדירוג במקום ה-34 מתוך 37 נהגים ולא עלה לחצי הגמר. בהמשך החליף את המכונית לדגם ה-DS3 עימו התחרה בעונת 2005. הייתה זאת ההופעה היחידה של הקסארה באליפות העולם בראלי-קרוס.

קישורים חיצוניים
----------------

ויקישיתוף מדיה וקבצים בנושא **סיטרואן קסארה WRC** בוויקישיתוף
* 

* אתר האינטרנט הרשמי של סיטרואן קסארה WRC

הערות שוליים
------------

1. ↑  Petter Solberg to Drive a Citroen Xsara, Auto123.com
2. ↑  CITROËN XSARA WRC – THE HANSENS’ FAVORITE CAR, DirtFish.com, 27 January 2021
חטיף קוריאני עשוי מפצפוצי אורז
ממתק העשוי מפצפוצי אורז ושוקולד
פריכיות אורז
**פצפוצי אורז** או **אורז תפוח** הוא סוג נפוץ של מאכל העשוי מגרגירי אורז שחוממו עד להתפקעות מעטפת הגרגיר תחת לחץ הקיטור אשר נוצר בתוכו. התפקעותו של הגרגיר ושחרור לחץ הקיטור שבו מתפיחה את תוכן הגרגיר ויוצרת מרקם אוורירי בצורה אופיינית. חימום הגרגירים נעשה באמצעות חימום בסיר בישול או בתנור מיקרוגל.

שימוש בפצפוצי אורז נפוץ במגדנאות, בדגני בוקר ובמטבח דיאטטי.

שימושים
-------

### בדרום אסיה

בהודו, בבנגלדש ובנפאל זהו אוכל רחוב פופולרי.

### בקוריאה

בקוריאה פצפוצי אורז קרויים טוויבאפ (튀밥) ומשמשים להכנת חטיפים מקומיים.

### בעולם המערבי

בארצות הברית, באירופה ובישראל פצפוצי אורז משמשים כדגני בוקר, ונאכלים בתוספת חלב או תחליפי חלב.

ברכה על פצפוצי אורז
-------------------

אופן הכנת פצפוצי אורז וכן פריכיות אורז הביא לדיון הלכתי סביב ברכתם, שכן אורז מבושל ברכתו "בורא מיני מזונות" ומאידך אורז אפוי ברכתו "בורא פרי האדמה", לדעת הרב משה פיינשטיין ועוד, יש לברך "בורא מיני מזונות", לדעתם האורז עובר תהליך בישול ולאחר מכן עובר תהליך התפחה באפייה, ולכן דינו כדין אורז מבושל.

כמו כן מטעם מרכז רבני אירופה כתבו שחלק מתהליך הכנת פצפוצי אורז הוא בישולם: 

> 
> "צריך לדעת שפצפוצי אורז בכל מקרה מבושלים הרבה או מעט. אלא שיש פצפוצי אורז שנעשה על ידי שמבשלים את האורז, אמנם אינו הופך להיות דייסתי, לאחר מכן גרגרי האורז עוברים בין שני מכבשים גדולים המועכים אותם, ומשם הם עוברים אל תוך תנור האופה אותם. סוג שני של פצפוצי אורז הוא אורז המפוצץ על ידי לחץ חזק."
> 
> 
> 
> 

אולם, הרב אברהם יוסף כתב: "המציאות אינה כדבריהם, האורז אינו עובר תהליך בישול אלא שריה במים למשך זמן ואחר כך קליה והתפחה כעין הפרכיות, ולכן ברכתם האדמה.".

מעבר לשאלת הבישול היו שהעלו שאלות לגבי חומר הגלם ממנו מיוצרים פצפוצי האורז. למשל, יש פוסקים שכתבו שאם פצפוצי האורז הם מאורז מלא בלבד ברכתם "בורא פרי האדמה"[דרוש מקור], כי אין דרך אכילה בכך. בנוסף, הובא בשם הרב פיינשטיין שכאשר פצפוצי האורז נעשים מקליפות יש לברך עליהם "שהכל".

קישורים חיצוניים
----------------

ויקישיתוף מדיה וקבצים בנושא **פצפוצי אורז** בוויקישיתוף

הערות שוליים
------------

1. ↑  שולחן ערוך, אורח חיים, סימן ר"ח, סעיף ז', ולדעת הרמ"א דווקא אם בבישול נתמעך. "הכוסס (פירוש, האוכל) את האורז מברך עליו בורא פרי האדמה ואחריו בורא נפשות. ואם בשלו **הגה:** עד שנתמעך (בית יוסף בשם הרא"ש והר"י)... מברך עליו בורא מיני מזונות ואחריו בורא נפשות."
2. ↑  כדין "כוסס אורז"
3. ↑  שו"ת אגרות משה חלק ג' (אבה"ע, ח"א), סימן קי"ד
4. ↑  הרב משה לוי (ברכת ה' ג' עמוד קה), דוד יוסף (הלכה ברורה - חלק י', עמוד 400). הרב יצחק יוסף, פצפוצי אורז ופריכיות, אתר הלכה יומית.
5. ↑  מה מברכים על פיצפוצי אורז ועל פריכיות אורז?, רבני בית ההוראה, ט"ו אלול ה'תשע"ד
6. 1 2  מוצרי מזון שברכתם בספק, מרכז רבני אירופה, 18 בינואר 2011
7. ↑  ברכה על פצפוצי אורז, שו"ת מורשת
**וייסלב יאן מניאק** (בפולנית: **Wiesław Jan Maniak**;‏ 22 ביוני 1938 – 28 ביוני 1982) היה אתלט פולני, אלוף אירופה (בודפשט 1966) בריצת 100 מטר.

ביוגרפיה
--------

מניאק נולד בלבוב, אך את מרבית תקופת נעוריו העביר בבריטניה ובאירלנד. רק ב-1963 שב לפולין. הוא נכלל בסגל הפולני לאולימפיאדת טוקיו (1964), וזכה במדליית הכסף עם נבחרת השליחים במירוץ ל-100X4 מ'. באליפות אירופה באתלטיקה שנערכה בבודפשט ב-1966 זכה במדליית הזהב בריצת 100 מטר, בזמן של 10.5 שניות. באליפות אירופה באולמות סגורים שנערכה במדריד ב-1968 סיים במקום הרביעי בריצת 50 מטר. באולימפיאדת מקסיקו סיטי (1968) העפיל עם נבחרת השליחים לשלב הגמר, בו דורגו במקום השמיני.

מניאק היה אלוף פולין בריצת 100 מטר בשנים 1965, 1966, 1967 ו-1971 ובריצת 200 מטר ב-1965. ב-1965 גם קבע שיא לאומי חדש, 10.1 שניות, שהחזיק מעמד עד 1984.

מניאק מת בברית המועצות ב-1982. אצטדיון האתלטיקה בשצ'צ'ין נקרא על שמו.

קישורים חיצוניים
----------------

ויקישיתוף מדיה וקבצים בנושא **וייסלב מניאק** בוויקישיתוף

* וייסלב מניאק, באתר הוועד האולימפי הבין-לאומי
* וייסלב מניאק, באתר olympedia.org
* וייסלב מניאק, באתר Track and Field (גברים)

|  |  |
| --- | --- |
| בקרת זהויות עריכת הנתון בוויקינתונים | 
* NLP: A12668400
* VIAF: 7732151778235418130002
* WorldCat: viaf-7732151778235418130002

 |
**בית הכנסת הכוראלי של סמולנסק** (ברוסית: **Смоленская хоральная синагога**) הוא בית כנסת לשעבר בסמולנסק שברוסיה. כיום משמש הבניין כבית ספר מקצועי.

היסטוריה של המקום
-----------------

בית הכנסת הוקם בשנת 1914 על בסיס תרומות הקהילה. מתכנן הבניין היה אדריכל עירוני ניקולאי זפוטרייב. הוא נסע לארץ ישראל במטרה להכיר סגנון מזרחי בו נבנה הבניין בהמשך. יחד עם זאת בבניין שולבו אלמנטים מסורתיים של בנייני בתי כנסת בפולין וגליציה.

לאחר מהפכת אוקטובר החל תהליך של סגירת מוסדות של הקהילה היהודית במדינה החדשה (במקביל לסגירת כלל מוסדות דת). בשנת 1921 שלטונות העיר החליטו לקחת את הבניין מהקהילה היהודית ולנצל אותו כתיאטרון. אמנם השלטון האזורי ביטל החלטה זו בניין הוחזר לקהילה. בשנת 1928 בתמיכת פעיל יבסקציה בניין בית הכנסת הוחרם על ידי השלטונות. בהמשך בשנת 1932 בבניין הוקם קולנוע שפעל עד לתחילת מלחמת העולם השנייה.

במהלך מלחמת העולם השנייה הבניין ניזוק קשה ונותרו רק יסודות וחלקים של קירות. לאחר סיום המלחמה, בשנת 1954, בניין נבנה מחדש בסגנון הקלאסי ולמעשה לא נותר שום דבר מהמבנה המקורי. כיום במבנה פועל בית ספר תקשורת כשלוחה של אוניברסיטה לתקשורת שממוקמת בסנקט פטרבורג.

קישורים חיצוניים
----------------

ויקישיתוף מדיה וקבצים בנושא **בית הכנסת הכוראלי** בוויקישיתוף
* סמולנסק, באתר האנציקלופדיה היהודית (רוסית)
* מידע על המבנה (ברוסית)

הערות שוליים
------------

1. ↑  o-gorsoveta-ot-29-iyunya-1921-g-o-zanyatii-horalnoy-sinagogi-pod-teatr-i-o-poruchenii-smolenskomu-gubispolkomu-sdat-sinagogu-evreyskomu-obschestvu-1-avgusta
תרבות ההצגה הפופולרית של האקרים בעולם היא של אנשים הפועלים בחדר חשוך ונסתר ומקלידים במקלדת ללא הרף
**סייבר-נט** היא רשת חברתית לשיתוף מידע בנושאי אבטחת מידע על ידי מנהלי אבטחת מידע, אנליסטים וחוקרים במטרה לסייע לחשיפת מתקפות סייבר ולהציע דרכי טיפול בהן. הרשת, הנחשבת לראשונה מסוגה בעולם, הוקמה על ידי מערך הסייבר הלאומי בשנת 2017, אך עדיין לא הושקה רשמית ופועלת כעת רק בגרסת בטא.

היסטוריה
--------

כחלק מן הפעילויות הרבות שננקטות על ידי מערך הסייבר הלאומי במטרה להבטיח התמודדות עם איומי הסייבר ואבטחת המידע המתרבים, הודיע ב-2017 מערך הסייבר הלאומי על הקמת מערכת להתמודדות עם אירועי הסייבר שתכלול את המערכות: חלון ראווה, מצודה רמה, כדור בדולח וסייבר-נט. האחרונה היא רשת חברתית לשיתוף מידע בנושא אבטחת מידע, בה יהיו חברים מנהלי וחוקרי אבטחת מידע, אנליסטים ומנהלי מערכות מארגונים שונים, מבנקים וגופי ממשלה ועד לבתי חולים.

בשונה מרשתות חברתיות אחרות, סייבר-נט מאפשרת למשתמשים בה לפתוח לצד פרופיל אישי גם פרופיל אנונימי, ממנו יעדכנו על תהליכים חשודים שמתרחשים לדעתם ברשתות השונות, יתריעו על מתקפות אותן חוו ויחליפו דעות ורשמים עם משתמשי הרשת. הנתונים שיזרמו ויאומתו ברשת החברתית יועברו למרכז המבצעי של מערך הסייבר וממנו לגופים הרלוונטיים ולאזרחי ישראל.

כמו כן, ברשת החברתית יפורסמו על ידי מערך הסייבר התרעות ספציפיות לארגונים מסוימים אשר זוהו ביחס אליהם סימנים למתקפת סייבר, התרעות אותן יוכלו לראות רק מנהלי אבטחת המידע בארגון הרלוונטי. אם ההתרעות יהיו רלוונטיות לארגונים נוספים, יופץ המידע גם אליהם, לאחר קבלת הסכמה מהארגון מושא ההתקפה וללא ציון שמו.

החברות ברשת החברתית היא ללא תשלום, אך מנהלי אבטחת מידע אשר ירצו להצטרף אליה יצטרכו לעבור תהליך אימות מול מערך הסייבר, במסגרתו ייחתם הסכם שימוש. הרשת זמינה בשפה העברית בלבד, אך במטרה ליצור שיתוף פעולה בינלאומי שיסייע במאבק במתקפות הסייבר ייתכן שגרסה באנגלית תתווסף.

הערות שוליים
------------

1. ↑  חלון הראווה של ישראל להערכת סיכוני הסייבר, באתר GOV.IL
2. ↑  מערך הסייבר הלאומי השיק רשת חברתית לזיהוי ושיתוף מתקפות בזמן אמת, באתר גיקטיים, ‏14 בינואר 2020
**פציהאינה** (שם מדעי: ***Pachyaena***; מילולית: "צבוע עבה") הוא סוג של יונק פרסתן מסדרת המזוניכידים, אשר חי בפלאוגן של אסיה ואירופה ובהמשך גם עבר לאמריקה הצפונית על גשר יבשתי. הוא חי במשך הפלאוגן והאאוקן המוקדם.

המאובנים של הפציהאינה התגלו במספר אזורים, ברובם הגדול בויומינג, ארצות הברית אך גם במונגוליה. לעיתים רבות הוא נמצא לצד מזוניכידים אחרים. הוא תואר לראשונה ב-1874 בידי החוקר אדוארד דרינקר קופ. הוא קיבל את שמו עקב מבנה הלסתות הגדולות שלו שדמו לאלה של צבוע. הם עזרו לבעליהם לפצח עצמות ומזון קשוח דומה. התגלו 5 מינים בסוג זה.

הפציהאינה היה מהגדולים שבטורפים היונקים בתקופתו. המינים הקדומים כמו *P. gracilis* היו בגודל של זאב ערבות במשקל 24 קילוגרם, אך המאוחרים יותר היו גדולים בהרבה. ממדי המין *P. ossifraga* הגיעו ל-56.9 קילוגרם והגדול מכולם, *P. gigantea* הגיע למשקל 129 עד 396 קילוגרם על פי אומדנים משתנים.

יונק זה היה טורף-על שבדומה לצבועים צד חיות גדולות או לחלופין ניזון מנבלות ובזז טרף לטורפים אחרים מהירים ממנו.

תמונות
------

* 
* פציהאינה לצד הפלודקטוס (Hapalodectes)פציהאינה לצד הפלודקטוס (*Hapalodectes*)

קישורים חיצוניים
----------------

ויקישיתוף מדיה וקבצים בנושא **פציהאינה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* GBIF
 |
**וַייסֶנזֶה** (בגרמנית: **Weißensee**) הוא רובע (Viertel) בצפון מזרח ברלין (בירת גרמניה) ושמו של האגם שנמצא במרכז הרובע.

גאוגרפיה
--------

רובע וייסנזה גובל במערב בפנקו (Pankow), בדרום מערב בפרנצלאואר ברג (Prenzlauer Berg), במזרח בהוהנשנהאוזן (Hohenschönhausen) ובצפון במדינת ברנדנבורג. ברפורמת הרבעים של ברלין ב-2001, אוחד הרובע עם פנקו ופרנצלאואר ברג והוא קרוי רשמית פנקו, אך בפועל נשמרת ההפרדה והתושבים והמבקרים משתמשים בשמות הישנים.

הרובע קרוי "Weißensee" (האגם הלבן), על שם הפארק והאגם הקטן המצוי במרכז השכונה (Der Weißen See).

הרובע מוגדר כשכונת פועלים. הבתים הם ברובם בתים מתחילת המאה העשרים המתאפיינים בבנייה נמוכה בעלת ארכיטקטורה ברלינאית קלאסית. מאידך, חסרה וייסנזה את האווירה הקיימת ברבעים אחרים, כגון פרנצלאואר ברג והיא לא מהווה מוקד משיכה לצעירים.

בצפון הרובע מצויים הכפרים היינרסדורף (Heinersdorf), בלנקנבורג (Blankenburg) וקארו (Karow), שאוחדו עם ברלין ברפורמת השכונות ב-1920. הכפרים המאופיינים בבתים פרטיים רבים. בקארו נבנו בתקופת מזרח גרמניה רצפי בניינים גבוהים רבים (Plattenbauten, בנייני פלטות, כיוון שהפלטות הוכנו מראש במפעל).

ב-1875 רכשה הקהילה היהודית שטח בן 42 דונם והקימה את בית הקברות היהודי בווייסנזה, שנחנך ב-1880. בית הקברות הוא בית הקברות היהודי הגדול ביותר באירופה והמצבות והשמות החרוטים בהן שזורים בהיסטוריה הגרמנית והיהודית, בין היתר שטפן היים, ליאו בק, הרמן כהן, מיכה יוסף ברדיצ'בסקי ולסר אורי.

ב-1929 הוכנה תוכנית לחבר את הרובע באמצעות רכבת תחתית, אך בשל מחסור בכסף התוכנית לא יצאה לפועל מעולם. הרובע מקושר באמצעות אוטובוסים וחשמליות (Straßenbahn) לשאר העיר.

קישורים חיצוניים
----------------

ויקישיתוף מדיה וקבצים בנושא **וייסנזה** בוויקישיתוף
* 

* אתר האינטרנט הרשמי של וייסנזה
* ווייסנזה (ברלין, גרמניה), דף שער בספרייה הלאומית

| עיינו גם בפורטל: |
| --- |
|  | **ברלין** |

| שכונות בברלין |
| --- |
| 

|  |  |
| --- | --- |
| גרונוולד • הלרסדורף • ודינג • וייסנזה • וילמרסדורף • וסטנד • טירגארטן • טמפלהוף • טרפטו • ליכטנברג • מיטה • מרצאן • נויקלן • פנקו • פרידריכסהיין • פרנצלאואר ברג • צלנדורף • קפניק • קרויצברג • רייניקנדורף • שטגליץ • שנברג • שפנדאו • שרלוטנבורג

---

**פורטל ברלין • פורטל גרמניה** | רובעי ושכונות ברלין |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007535552405171
* GND: 4431460-7
* LCCN: n95015897
* VIAF: 136200909
* WorldCat: lccn-n95015897

 |
**סיטרואן קסארה** (צרפתית: Citroën Xsara) היא מכונית משפחתית מתוצרת חברת סיטרואן הצרפתית. הקסארה היא ממשיכת הדגם סיטרואן ZX ותכנון השילדה שלה מבוסס באופן חלקי על השלדה של ה-ZX. בדומה ל-ZX הקסארה חולקת רכיבים מכניים רבים עם הדגם המקביל של השותפה פיג'ו, ה-306.

לקסארה מספר תצורות: הדגם הבסיסי בתצורת האצ'בק חמש דלתות, דגם שלוש דלתות "קופה" ודגם סטיישן (ברייק). בשנת 1999 הוצגה ה**קסארה פיקאסו**. זהו דגם בתצורת מיניוואן בעל צורה מעוגלת ומרחב פנימי מוגדל. הפיקאסו הייתה התשובה של סיטרואן למתחרה הצרפתית רנו שהציגה ב-1996 את גרסת המגאן סניק.

הקסארה יוצרה מ-1997 ונמכרה ב-1.5 מיליון יחידות עד החלפתה בדגם ה-C4 בשנת 2004. גרסת הפיקאסו המשיכה להימכר תחת השם קסארה פיקאסו על להצגת המחליפה ב-2006, הC4 גראנד פיקאסו, דגם מוגדל בעל שבעה מושבים, בהמשך הוצגה גם גרסת חמישה מושבים. יצור ושווק הקסארה ממשיך בסין, ברישיון של סיטרואן. 

בשנת 2000 עברה הקסארה מתיחת פנים ונקראה קסארה-II. מתיחת הפנים כללה הקשחת מתלים לשיפור הניהוג והאחיזה על חשבון הרכות, גרסאות מנועים חזקות, עיצוב החזית מחדש (מגן קדמי ופנסים), ומספר שינויי פנים. ב-2001 נוסף מוט לצד ההגה המאפשר שליטה במערכת השמע מבלי להסיר את הידיים מההגה.

הקסארה משמשת את משטרת יוון בתור ניידת סיור.

קסארה פיקאסו
קסארה ניידת משטרה במשטרת יון

ראו גם
------

* סיטרואן קסארה WRC

קישורים חיצוניים
----------------

ויקישיתוף מדיה וקבצים בנושא **סיטרואן קסארה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph520054

 |
**פציולי פסנתרים** (מאיטלקית: **Fazioli Pianoforti**) היא חברה לייצור פסנתרים שבסיסה בסאצ'ילה (אנ'), איטליה.

היסטוריה
--------

הרעיון לייסוד החברה התחיל כניסיון של פאולו פציולי (יליד 1944), מהנדס מכונות ופסנתרן, לבנות פסנתר ברמה גבוהה באמצעות שילוב מומחים מתחומים שונים (במיוחד לאקוסטיקה ולשימוש טכנולוגי בעצים).

החברה נוסדה באופן רשמי ביוני 1981. בשנות ה-80 וה-90 חלה עלייה בפופולריות של הפסנתרים, כאשר פסנתרנים ידועים החלו לנגן ולהקליט על פסנתרי פציולי, ובנוסף הם נבחרו להיות פסנתרים בתחרויות נודעות, כמו בתחרות רובינשטיין.

רוב פסנתרי פציולי (מעל 95 אחוזים) מיועדים לייצוא, כאשר אלו שהשארים באיטליה לרוב נמצאים בבתי אופרה מפורסמים, כמו הלה סקאלה.

הפסנתרים נבנים אחד לאחד באופן ידני, כשהליך הייצור הוא איטי יחסית - בניית פסנתר אחד לוקחת כ-30 חודשים, ומיוצרים כ 150–170 פסנתרים בשנה בודדת.

שם המודל נגזר מאורך הפסנתר, כך שמודל F156 הוא הקטן ביותר (156 ס"מ), ואילו F308 הוא הגדול ביותר (וכנראה מהגדולים בעולם).

העץ אשר ממנו בנוי הפסנתר הוא מהמין אשוחית נורווגית, אשר נפוץ בעמק פיימה (אנ') בהרי הדולומיטים. סוג עץ זה נפוץ גם בבניית כלי קשת וכלי מיתר.

קישורים חיצוניים
----------------

ויקישיתוף מדיה וקבצים בנושא **פציולי** בוויקישיתוף
* 

* אתר האינטרנט הרשמי של פציולי
* פציולי, ברשת החברתית פייסבוק

* פציולי, ברשת החברתית טוויטר

* פציולי, ברשת החברתית אינסטגרם

* פציולי, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* GND: 7516627-6
* VIAF: 236144788
* WorldCat: viaf-236144788

 |
**הנרי ויליאם ביצ'י** (באנגלית: **Henry William Beechey**‏; 1788 או 1789 – 4 באוגוסט 1862) היה צייר וחוקר אנגלי. אביו היה הצייר סר ויליאם ביצ'י, ואמו החורגת הייתה הציירת אן ג'זופ.

ביוגרפיה וקריירה
----------------

ציור של הנרי ביצ'י, מקברו של סתי הראשון במצרים.
הנרי ביצ'י נולד בשנת 1789. אמו הייתה אשתו הראשונה של אביו שנולדו לה חמישה ילדים לפני מותה. את הנרי ביצ'י גידל אביו ויליאם ביצ'י ואשתו השנייה, אן ג'זופ. אביו ואמו החורגת היו ציירים והם התחתנו בשנת 1793. נולדו להם ילדים נוספים, וחלקם הפכו לציירים בולטים. ביצ'י למד באקדמיה המלכותית.

זמן מה לפני 1816 מונה למזכירו של הנרי סולט (אנ'), הקונסול הכללי הבריטי במצרים, ולבקשת של הקונסול ליווה את החוקר ג'ובאני בלזוני (אנ') באותה השנה ובשנה שלאחריה לצורך לימוד של המונומנטים הקדומים בתבאי. ביצ'י השתתף בחפירה של מקדש אבו סימבל וכן העתיק את הציורים בקברי הפרעונים בעמק המלכים שנפתחו על ידי ג'ובאני בלזוני.

במשותף עם הנרי סולט, לביצ'י היה הרבה מה לחשוש מהטבע החשדן והקנאי של בלזוני. בערך בשנת 1820 הוא חזר לאנגליה, ובשנה שלאחר מכן מונה על ידי באת'רסט, מהמשרד הקולוניאלי, לבחון ולדווח על עתיקות קירנאיקה, בעקבות הסקר שערך אחיו, סרן פרדריק ויליאם ביצ'י, בקו החוף מטריפולי לדרנה.

תוצאות משלחת זו, שנמשכה בשנים 1821–1822, נכתבו ביומן שנערך על ידי שני האחים, אליו הוסיף הנרי ביצ'י רישומים רבים, הממחישים את האמנות ותופעות הטבע של האזור בו הם חקרו. רבים מהם לא הושארו לדפוס, לאחר הפרסום של הסקר בשנת 1828.

מלבד חלקו ביצירה עם אחיו, הנרי ביצ'י כתב ספר זיכרונות קפדני על סר ג'ושוע ריינולדס, שפורסם לפני הוצאה לאור של המהדורה הספרותית של רינולנדס, בלונדון, 1835.

משאר חייו של הנרי ביצ'י אין כמעט תיעוד. הוא חווה תהפוכות רבות ובשנת 1851 היגר לניו זילנד, שם נפטר בשנת 1862.

קישורים חיצוניים
----------------

ויקישיתוף מדיה וקבצים בנושא **הנרי ויליאם ביצ'י** בוויקישיתוף

הערות שוליים
------------

1. ↑  "Henry William Beechey", www.racollection.org.uk
2. ↑  John Wilson, 'Beechey, Sir William (1753–1839)', Oxford Dictionary of National Biography, Oxford University Press, 2004; online edn, Oct 2006
3. ↑  Gordon Goodwin, Beechey Henry William, **Dictionary of National Biography, 1885-1900** Volume 04

|  |  |
| --- | --- |
| בקרת זהויות עריכת הנתון בוויקינתונים | 
* DSI: 4395
* VIAF: 215432644
* WorldCat: viaf-215432644

 |
**פרקליט מחוז ניו יורק** הוא ראש הפרקליטות של מחוז ניו יורק במדינת ניו יורק שבארצות הברית. מחוז זה, אחד מ-62 המחוזות של מדינת ניו יורק, חופף בגבולותיו לרובע מנהטן של העיר ניו יורק. פרקליטות המחוז מופקדת על העמדתם לדין בפני בתי המשפט המדינתיים של אנשים שהואשמו בביצוע עבירות בתחומי המחוז על פי חוקי מדינת ניו יורק. ככזו היא מופקדת על ההליכים הפליליים ברובע המרכזי של העיר ניו יורק.

תפקיד פרקליט מחוז ניו יורק נוצר בשנת 1796. מאז 1846 נבחר פרקליט המחוז לתפקידו בבחירות על ידי תושבי המחוז. מאז 1897 עומדת תקופת כהונתו על ארבע שנים קלנדריות, במקביל לכהונת ראש עיריית ניו יורק. אם מתפנה המשרה במהלך תקופת הכהונה מוסמך מושל מדינת ניו יורק למנות ממלא מקום למילויה עד לקיום בחירות, שבהן ייבחר פרקליט מחוז שיכהן עד תום תקופת ארבע השנים של קודמו.

פרקליט מחוז ניו יורק הנוכחי (מינואר 2022) הוא **אלווין בראג** (אנ').

אחד מפרקליטי המחוז המפורסמים היה רוברט מורגנת'ו (אנ'), שנבחר לתפקיד תשע פעמים ומילא אותו במשך 35 שנים רצופות (1975–2009).

המקביל הפדרלי לפרקליט מחוז ניו יורק, המטפל בהעמדה לדין של נאשמים בעבירות פדרליות, הוא פרקליט המחוז הפדרלי הדרומי של ניו יורק (אם כי שטח מחוז פדרלי זה גדול משטח מחוז ניו יורק).

ארבעת הרבעים האחרים של העיר ניו יורק מהווים (חלקם תחת שמות שונים) מחוזות במסגרת מדינת ניו יורק, ולכל אחד מהם פרקליט מחוז נבחר משלו.

סדרת הטלוויזיה "חוק וסדר" הופקה בין השאר בהשראת עבודתה של פרקליטות מחוז ניו יורק.

קישורים חיצוניים
----------------

* 

* אתר האינטרנט הרשמי של פרקליט מחוז ניו יורק (באנגלית)

הערות שוליים
------------

1. ↑  הלשכה המשפטית של משטרת ניו יורק מופקדת על העמדה לדין של נאשמים בעבירות קלות.
2. ↑  ברוקלין הוא מחוז קינג, סטטן איילנד הוא מחוז ריצ'מונד, ואילו הברונקס הוא מחוז ברונקס וקווינס הוא מחוז קווינס.
**חדירה** היא כניסה לא מורשית למתחם מוגן (מבנה, מחנה צבאי, יישוב, מדינה וכדומה). חדירה היא עוולה אזרחית של הסגת גבול ואם באה כדי להפחיד מחזיק בנכס, להעליבו, להקניטו או לעבור עברה, היא גם עברה פלילית של הסגת גבול.

למניעת חדירה משמשות שלל שיטות של בקרת גישה. לאיתור חדירה לאחר שנעשתה משמשים אמצעים שונים, כגון גדר מערכת ושביל טשטוש.

לחדירה משמשות שיטות שונות, ובהן:

* התחזות למורשה כניסה, באמצעות שימוש בתעודה מזויפת או בתחפושת (למשל תחפושת של חייל).
* ניצול פרצה בגדר המקיפה את המתחם המוגן או יצירת פרצה חדשה וכניסה דרכה.
* חפירת מנהרה מתחת לגדר המקיפה את המתחם (למשל מנהרות הלחימה ברצועת עזה או כניסה אליו בדרך האוויר (למשל בליל הגלשונים).
* התגברות על המאבטח הניצב בכניסה למתחם המוגן.

חדירה מתבצעת ממניעים שונים, למשל לשם איסוף מודיעין, לשם גנבה, לשם ונדליזם ברכוש שבמתחם המוגן או באנשים הנמצאים בו ולשם השתלטות על המתחם המוגן.

במסגרת תיקון לחוק העונשין נוסף לו סעיף 34י1, שזו לשונו:

> 
> (א) לא יישא אדם באחריות פלילית למעשה שהיה דרוש באופן מיידי כדי להדוף מי שמתפרץ או נכנס לבית המגורים, בית העסק או המשק החקלאי המגודר, שלו או של זולתו, בכוונה לבצע עבירה, או מי שמנסה להתפרץ או להיכנס כאמור.
> (ב) הוראת סעיף קטן (א) לא תחול אם -
> (1) המעשה היה לא סביר בעליל, בנסיבות העניין, לשם הדיפת המתפרץ או הנכנס;
> (2) האדם הביא בהתנהגותו הפסולה להתפרצות או לכניסה תוך שהוא צופה מראש את אפשרות התפתחות הדברים.
> (ג) לעניין סעיף זה, "משק חקלאי" - לרבות שטח מרעה ושטח המשמש לאחסון ציוד וכלי רכב במשק חקלאי.
> 
> 

משמעות תיקון זה היא כי ניתן להפעיל כוח בלתי מידתי כנגד פורצים וגנבים, לצורך הגנה על רכוש. קודם חקיקת תיקון זה, לא ניתן היה להפעיל כוח בלתי מידתי כנגד פורץ כהגנה עצמית, ואסור היה לפגוע בפורץ כאשר כוונתו לפגיעה או גנבת רכוש, ללא סכנה מוחשית לפגיעה בחיים. עם זאת, בית המשפט העליון הבהיר שיש מעשים שייחשבו לבלתי סבירים בעליל ולא יוכלו לחסות תחת סעיף זה. כך, נקבע שנער שירה למוות באדם שהכיר שנכנס לחצר ביתו במסגרת סכסוך על עסקה למכירת אופנוע, לא יוכל ליהנות מסעיף זה, כיוון שהירי היה בלתי סביר בעליל בהתחשב במצב הדברים.

ראו גם
------

* פריצה
* הסתננות

הערות שוליים
------------

1. ↑  חוק העונשין (תיקון מס' 98) התשס"ח-2008, ס"ח
2. ↑  ע"פ 5184/14 פלוני נ' מדינת ישראל, ניתן ב־3 באוגוסט 2016
איור מ-1697 של האסטלה האשורית באתר כתובות נהר אל-כלב בלבנון (מתוך יומנו של הנרי מונדרל); מונדרל נחשב לאירופי הראשון שדיווח על האתר
מפת הכרמל ומפרץ עכו בספרו של מונדרל
**הנרי מונדרל** (**Henry Maundrell**;‏ 1665, קומפטון בַּאסֶט, מחוז וילטשייר, אנגליה – 1701, חַלבּ, סוריה) היה עמית סגל בקולג' אקסטר (Exeter College) באוניברסיטת אוקספורד ואיש כמורה אנגלי. מדצמבר 1695 ועד מותו כיהן ככומר של קהילת נציגי חברת הלבנט בסוריה במרכזהּ שבעיר חלבּ.

מונדרל נודע במסע שערך בסוריה ובארץ ישראל באביב 1697 לשם העלייה לרגל לירושלים בחג הפסחא. המסע נעשה בחבורה בת 15 משתתפים ונמשך כ-12 שבועות.
היומן שערך מונדרל במסעו עוּבד לספרו "מסע מחלבּ לירושלים בפסחא 1697 (*Journey from Aleppo to Jerusalem at Easter A.D. 1697*). הספר ראה אור באוקספורד ב-1703, אחרי מותו של מונדרל, וכלל נספח של תיקונים ותוספות שאיחרו להדביק את הדפסתו. הספר זכה לשבע מהדורות עוד במחצית הראשונה של המאה ה-18 וכן לתרגומים לצרפתית, הולנדית וגרמנית. ספרו של מונדרל סיפק מידע לנוסעים שבאו אחריו ושימש את חוקרי עברהּ של ארץ ישראל בדורות הבאים. חיבור נוסף של מונדרל על "מסע אל נהר פרת ואל ארץ מסופוטמיה" (שנערך ב-1699) נכלל לראשונה במהדורה השלישית (מ-1714) של ספרו על המסע לירושלים.

מונדרל מת בחלבּ שנתיים לאחר מסעו השני ונקבר בה.

לקריאה נוספת
------------

* הנרי מונדרל, פרקי מסעו בארץ ישראל, בתוך: אלי שילר, **בנתיב עולי הרגל לארץ הקודש**, קרדום, 13–14, ינואר 1981, עמ' 79–92

קישורים חיצוניים
----------------

ויקישיתוף מדיה וקבצים בנושא **הנרי מונדרל** בוויקישיתוף
ספר זמין ברשתהמהדורה הראשונה (1703) של הספר *Journey from Aleppo to Jerusalem at Easter A.D. 1697*

* עבודותיו של מונדרל בקטלוג הספרייה הלאומית בירושלים

* Daniel Howell, "The Journey of Henry Maundrell", *Aramco World*, Vol. 15, No. 4 (July-August), 1964, pp.14-23
* William Prideaux Courtney, "Henry Mundrell", *Dictionary of National Biography*, Vol. 37, 1992, pp. 92-93

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265145505171
* BnF: cb128112700 (data)
* GND: 132232928
* ISNI: 0000 0001 2024 7332
* LCCN: n84233146
* NKC: mzk2009511706
* NTA: 069247625
* SUDOC: 123896460
* Trove: 1477935
* VcBA: 495/323646
* VIAF: 42993252
* WorldCat: lccn-n84233146

 |
**הדמיית שיער** (גם: הדמיית זקיקי שיער, מיקרופיגמנטציה/דרמו־פיגמנטציה לקרקפת, איפור קרקפות וגם קעקוע שיער) היא סוג של איפור קבוע בקרקפת. זהו איפור מלאכותי בשכבה העליונה בעור (אפידרמיס), הנראה כשיער קצוץ טבעי ולעיתים מגולח. שיטה זו מיועדת בעיקר לגברים עם חוסרי שיער חלקיים בקרקפת או בזקן ובמקומות שצומח בהם בדרך כלל שיער לכולם. הדלילות בשיער והקרחות אם בראש ואם בשיער הפנים בזקן נראים ומורגשים לכל עין וניתנת האפשרות למתהלכים עם שיער קצוץ להשלים את החוסר על ידי שיטת הדמיית שיער. מכונים ומקומות רבים דורשים להטיב עם לקוחותיהם וחפצים באמת ובתמים לבצע הדמיה טבעית שיוצרת מראה של זקיקי שיער צומחים. בתהליך מחדירים פיגמנט המיוצר מחומר אורגני שדומה מאוד לזיפי שיער קצוץ. ההחדרה מעשית מבלי לפגוע בשורשי השערה. בדר"כ הטיפול ייעשה עם אלחוש או הרדמה.

הדמיית זקיקי השיער מחקה למראית עין את המבנה הקצוץ של השיער.
התוצאה שמתקבלת היא שילוב מושלם בין השיער האמיתי לסיבי הפיגמנט אשר לא ניתן להבחין בהבדלים ביניהם לא במראה ולא במגע. הפיגמנט המוחדר לעור מורכב מחומרים אורגניים, צמחים ומינרלים טבעיים בלבד.

הדמיית שיער אפשר לבצע פעם בכמה שנים, היות שהעור הטבעי מתקלף ותאי האפידרמיס מתחלפים מהר יחסית וחומרי ההדמיה דוהים עם הזמן.

לרוב שיער דליל והתקרחות נובעים מגנטיקה טבעית. במקרים שונים ניתן לפגוש אנשים עם תוצאות הנובעות ממחלות עור שונות כגון: אלופציה, גזזת, וסבוריאה. ניתן לראות גם מקרים של צלקות בראש ובזקן, בגבה ובעורף כתוצאה מניתוחים של השתלות שיער או כחלק מטיפולי כימותרפיה במחלת הסרטן.

קישורים חיצוניים
----------------

ויקישיתוף מדיה וקבצים בנושא **הדמיית שיער** בוויקישיתוף
פירוש נוסף ערך זה עוסק בהר בהרי בחוף דנקו, בארץ גרהאם, שבאנטארקטיקה. אם התכוונתם למשמעות אחרת, ראו הר טננט.

אין לבלבל עם אין לבלבל ערך זה, העוסק בהר בארץ גרהאם שבאנטארקטיקה, עם הערך "פסגת טננט", העוסק בהר בארץ אדוארד השביעי שבאנטארקטיקה.

**הר טננט** (באנגלית: **Mount Tennant**) הוא הר בולט, בקצה הצפוני של האי רונג'ה, למול חוף דנקו - בחוף המערבי של ארץ גרהאם, שבאנטארקטיקה.

גובהו של ההר 690 מטרים מעל פני הים.

היסטוריה
--------

### גילוי ומיפוי ההר

ההר התגלה בשנת 1898 על ידי המשלחת האנטארקטית הבלגית, בפיקודו של אדריאן דה ז'רלאש, בעת מיפוי האי רונג'ה על ידי המשלחת.

### מקור השם

שמו של ההר ניתן לו על ידי צוות אה"מ סנייפ (HMS Snipe), אשר הפליגו בסמוך לאנטארקטיקה בינואר 1948.

ההר נקרא על שמו של אדמירל משנה סר ויליאם טננט (William Tennant), אשר באותה עת (בשנת ההפלגה) היה המפקד העליון של הצי המלכותי בזירת צפון אמריקה ואיי הודו המערבית (North America and West Indies Station).

לקריאה נוספת
------------

• Defense Mapping Agency 1992, **Sailing Directions (planning Guide) and (enroute) for Antarctica**, P 341
• Damien Gildea, **Antarctic Peninsula - Mountaineering in Antarctica: Travel Guide**

קישורים חיצוניים
----------------

* הר טננט באתר הסקר הגאולוגי של ארצות הברית
* הר טננט באתר הגאזט האנטארקטי המשווה SCAR של ממשלת אוסטרליה
* הר טננט באתר peakery (מרחקים לאתרים סמוכים)

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6  מידע גאוגרפי והיסטורי
3. ↑  מידע גאוגרפי
**עָפְרָה** היא עיר מקראית בנחלת שבט בנימין שמקובל לזהותה עם הכפר טייבה שנמצא כקילומטר אחד דרומית מהר בעל חצור.

חוקרי המקרא התמודדו עם הקושי בהתאמת הפסוקים בספר יהושע לממצאים הגאוגרפים ולזיהויה של עפרה עם טייבה. מצד אחד, על פי תיאור הגבול בספר יהושע עבר קו הגבול בין בנימין לאפרים מיריחו לבית אל שנמצאות שתיהן מדרום לטייבה, ומאידך, מופיעה עפרה ברשימת ערי בנימין שנחלתו הייתה הדרומית מבין שני השבטים. היו שטענו כי רשימת הערים היא מזמן מאוחר יותר ואכן אין התאמה בין שני התיאורים. אחרים הסבירו כי קו הגבול לא הלך בקו ישר מיריחו לבית אל, אלא הקיף את עפרה וכלל אותה בתחומי נחלת שבט בנימין. פרופ' יהודה אליצור פירש את הפסוקים על פי הסבר זה, וטען כי הגבול לא הקיף את עפרה באופן שרירותי, אלא הוא נמשך מיריחו להר בעל חצור, שנמצא צפונית לעפרה, וממנו לבית אל, וזאת משום שההר הבולט משמש נקודת גבול גאוגרפית-טבעית וקצהו של החבל שנקרא "הר בית אל".

עפרה נזכרת מאוחר יותר כאזור הקרב שנערך בין פלשתים ובני ישראל בהנהגתו של שאול המלך. ייתכן שזוהי העיר הנזכרת בפרשת אמנון ותמר בשם "אפרים" ובמלחמת אביה בן רחבעם בירבעם בן נבט בשם "עפרין".

עפרה הייתה מיושבת כל ימי בית שני. היא מוזכרת כאחת הערים שהיו בשליטת שמעון התרסי. על פי יוסף בן מתתיהו, אספסיאנוס כבש אותה בדרכו מקיסרין לירושלים.

על פי הברית החדשה, שהה ישו בירושלים מימי חג החנוכה, עד שראשי הכהנים ופרושים חיפשו עילה להכחיד אותו, על כן עבר ישו להתגורר יחד עם תלמידיו בעפרה עד שעלה חזרה לירושלים לקראת חג הפסח:

"וַיִּוָּעֲצוּ יַחְדָּו (ראשי הכהנים והפרושים) לַהֲמִיתוֹ מֵהַיּוֹם הַהוּא וָהָלְאָה׃ על־כֵּן לֹא־הִתְהַלֵּךְ יֵשׁוּעַ עוֹד בְּתוֹךְ הָיְּהוּדִים לְעֵינֵי הָעָם כִּי אִם־סָר מִשָּׁם אֶל־הָאָרֶץ הַקְּרוֹבָה לַמִּדְבָּר אֶל־עִיר עֶפְרַיִם וַיָּגָר־שָׁם עִם־תַּלְמִידָיו"

בימי הביניים, עדיין נקרא בערבית 'עפרא' וגאוגרף מוסלמי במאה ה-13 מזכירה.

ב-1975 הוקם יישוב בשם עפרה מערבית לכפר הפלסטיני טייבה.

קישורים חיצוניים
----------------

* עפרה בבנימין, ב"אנציקלופדיה יהודית" באתר "דעת"

הערות שוליים
------------

1. ↑  עיר מקראית נוספת בשם עפרה שכנה באזור צפוני יותר, בנחלת שבט מנשה, והיא הייתה עירו של יואש ממשפחת אבי-העזרי, אביו של גדעון השופט.
2. ↑  השם טייבה (الطيّبة) הוא קיצור של השם א-טייבת-אל-איסם (الطيّبة الاسْم) - "טובת השם" או "זו ששמה טוב". שם זה ניתן על ידי הערבים לכמה יישובים שנקראו בתקופות שקדמו לכיבוש הערבי "עפרית" (عفريت) או "עפרה" כיון שמשמעותם בערבית היא "שֵד", ולכן העדיפו תושבי המקום לקרוא ליישובים בשם בעל משמעות חיובית.
3. ↑  יהודה אליצור, ‏"ויצא מבית אל לוזה": למהלכו של גבול בנימין-אפרים, באתר "דעת".  
יהודה אליצור, ‏גבולות נחלת אפרים, באתר "דעת".
4. ↑  ספר שמואל א', פרק י"ג, פסוק י"ז.
5. ↑  ספר שמואל ב', פרק י"ג, פסוק כ"ג.
6. ↑  ספר דברי הימים ב', פרק י"ג, פסוק י"ט.
7. ↑  "עופרים" על פי תרגום דליטש, "אפרים" על פי התרגום החדש
8. ↑  הבשורה על פי יוחנן י"א 53-54
9. ↑  יאקות, מעג'ם אלבולדאן ג. עמ' 688

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007420174305171

 |
**הדנה (רפאל) טקויה** (12 באוגוסט 1923 – 8 בנובמבר 2020) היה ליקה כהנת בביתא ישראל, מחנך, מנהיג דתי, פעיל עלייה וציבור של יוצאי אתיופיה בישראל.

ביוגרפיה
--------

נולד בכפר גורבה אשר בסקלט שבבגמדר, אתיופיה לטקויה אבטאו ולמלם ברקולן. התייתם מאמו בהיות בן שלוש ומאביו בגיל עשר וגדל אצל משפחתו המורחבת. בילדותו חונך לכהונה בידי הנזירים נגה טקה ואבא דג'ן במשך תשע שנים עד סיום לימודיו ב-1942. זמן קצר לאחר סיום לימודיו עבר לכפר אמבובר, שם נישא לעלמיתו ברהנו, והחל את כהונתו ככהן בכפר.

בשנת 1954 נבחר על ידי הרב שמואל בארי לתלמיד בבית הספר למען נדחי ישראל שבאסמרה, אריתריאה שם למד במשך כשבעה חודשים שיעורים ביהדות רבנית ובשפה העברית, עם שובו לבגמדר הועסק על ידי הסוכנות היהודית כמורה לעברית ויהדות. בהמשך כאשר העסקתו בוטלה המשיך בתפקידו ושימש כמורה נודד ולימד באמבובר ויינייה, אצ'פר, בלסה, בלובאהו ווזבה.

בשנת 1976 נבחר לתפקיד ליקה כהנת בידי שישים וששה כהנים בבחירות שארכו במשך כשמונה ימים, מקום מושבו היה באמבובר ליד המסגיד ושימש בתור דיין בערכאה גבוהה שהוכרה על ידי השלטונות. בשנת 1984 הגיע יחד עם משפחתו לאדיס אבבה כדי לעלות לישראל. שנה לאחר מכאן עלתה המשפחה לטיסה לח'רטום וממנה לקהיר ולישראל.

בזמן הפגנת עולי אתיופיה בשנת 1985 כנגד דרישת הגיור לחומרא ניהל את המשא ומתן והוביל קו מתון ופרקטי לאחר שיחות עם הרבנים הראשיים במדינת ישראל, עמדה שגרמה לחלק קטן מהקהילה האתיופית להתנגד לעמדה זו.[דרוש מקור]

הכיר בפלאשמורה כחלק מביתא ישראל ופעל למען העלאתם.

עמד בראש טקסי הסיגד ויום הזיכרון לנספים בדרך לישראל. תרגם את ספר האורית מגעז לאמהרית.

נפטר ב-8 בנובמבר 2020. יום קודם, אשתו אלמיטו ברהנו נפטרה ממחלת נגיף הקורונה. התגורר בבית שמש.

משפחה
-----

אחד מבניו הוא הרב יוסף הדנה אשר כיהן כרב הראשי ליהודי אתיופיה מטעם הרבנות הראשית לישראל במשך 45 שנה.

הבת שלו היא הפעילה רחל ארטה שתרמה רבות לעלייה יהודי אתיופיה למדינת ישראל בשנות ה-70. ארטה נפגשה עם עליזה בגין כדי להשפיע על ראש הממשלה מנחם בגין לקדם את עליית יהודי אתיופיה. 

בתו, אסתר (אתי) הדנה, כהנה כחברת מועצת העיר כפר סבא בשנים 2014–2018 ופעלה לקידום ההשתלבות של קהילת יהודי אתיופיה בעיר כפר סבא.

לקריאה נוספת
------------

* הדנה טקויה, **מגונדר לירושלים**, תשע"א 2011, דפוס משכן

קישורים חיצוניים
----------------

ויקישיתוף מדיה וקבצים בנושא **הדנה טקויה** בוויקישיתוף
* מנחם ולדמן, ‏גשר ההלכה: הקס שקירב את העדה האתיופית למורשת ההלכה, בעיתון מקור ראשון, 22 בנובמבר 2020
* הדנה טקויה, באתר "החכם היומי"

הערות שוליים
------------

1. ↑  יעל פרידסון, "הייתה ביניהם אהבת אמת": הקס הדנה טקויה נפטר כיממה לאחר מות אשתו מקורונה, באתר ynet, 10 בנובמבר 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009461557005171
* VIAF: 781161453827464330001
* WorldCat (עם VIAF): 781161453827464330001

 |
**רוברט פאגאן** (באנגלית: **Robert Fagan**‏; בערך 1761 – 26 באוגוסט 1816) היה ארכאולוג, צייר ודיפלומט יליד לונדון, שבילה את רוב הקריירה שלו ברומא ובסיציליה.

קריירה
------

פאגאן נולד בערך 1761 בלונדון, בנם של מהגרים אירים מהעיר קורק.

הוא הגיע לרומא בשנת 1781. כמו אמנים אחרים ברומא, הוא היה מעורב בעסקי עתיקות, ובתמיכתם הכספית של פטרונים בריטים ביצע כמה חפירות ארכאולוגיות. בשנת 1792 הוא חפר בויגנה סן סבסטיאנו על ויה אפיה, במימון קורבט קורבה (שאת דיוקנה צייר באותה שנה). בשנת 1793 הבטיח הנסיך הבריטי אוגוסטוס פרדריק שביקר את האפיפיור לפאגאן לייצא עתיקות. כארכאולוג הוא היה מעורב בחפירות ליד לורנטום, שהביאו לגילוי הוונוס, הנמצאת כעת בגבעת הקפיטולין.

כאמן, הוא עשה קריירה מציור דיוקנאות, לעיתים קרובות עבור משפחות בריטיות נכבדות. הוא התחתן פעמיים, תחילה עם לאנה מריה פרי ולאחר מכן למריה לודוביקה פלג'אני, נערה איטלקית צעירה, לה נישא בשנת 1801, חצי שנה בלבד לאחר מות אשתו הראשונה.

בעקבות הכיבוש הנפוליאוני של רומא, פאגאן ברח לנאפולי בשנת 1797, ולאחר שהות קצרה בפירנצה חזר לרומא והצליח לשלוח לבריטניה ציורים של קלוד ומורוני ונכסים אחרים מנאפולי.

בשנת 1807 עבר לסיציליה. בשנת 1809, לאחר נישואי בתו לוויליאם בייקר, הפך פאגאן לקונסול הכללי הבריטי בסיציליה. באותה שנה החל לחפור בסלינטונט, ובשנת 1812 בטינדריס.

פאגאן נקלע לחובות והתאבד ברומא בקפיצה מחלון. לאחר מותו, אלמנתו הצעירה מכרה למוזיאוני הוותיקן את העתיקות שחפר.

נכדו, לואי אלכסנדר פייגן, היה סופר וחרט ידוע.

גלריה
-----

* אנה מריה פרי, אשתו הראשונה של האמן (סביבות 1790–1792) אנה מריה פרי, אשתו הראשונה של האמן (סביבות 1790–1792)
* אמה המילטון בלבוש אכרים אמה המילטון בלבוש אכרים
* אמילי מאנלי אמילי מאנלי
* קופידון ופסיכה קופידון ופסיכה
* חגיגות בכחוס חגיגות בכחוס
* סתיו או חורף סתיו או חורף

קישורים חיצוניים
----------------

ויקישיתוף מדיה וקבצים בנושא **רוברט פאגאן** בוויקישיתוף

הערות שוליים
------------

1. ↑  Louis Alexander Fagan, Fagan Robert, **Dictionary of National Biography, 1885-1900** Volume 18
2. ↑  E.W. Wolfe, V.L. Freeman, Detailed geologic map, Apollo 17 (Taurus-Littrow) landing area, October 1972, **Open-File Report**, 1972 doi: 10.3133/ofr72452

|  |  |
| --- | --- |
| בקרת זהויות עריכת הנתון בוויקינתונים | 
* GND: 122329988
* RKD: 27173
* ULAN: 500014194
* VIAF: 95767960
* WorldCat: viaf-95767960

 |
**ממוצע משוקלל** הוא ממוצע חשבוני שבו לערכים שונים ניתנת חשיבות ("משקל") שונה. ערכו של הממוצע המשוקלל הוא סכום המכפלות של כל ערך במשקל שלו, מחולק בסכום המשקלים. הממוצע החשבוני הפשוט הוא מקרה פרטי של הממוצע המשוקלל כאשר כל המשקלים שווים זה לזה.

דוגמה ידועה לשימוש בממוצע משוקלל היא חוק המנוף של ארכימדס, שמצא שהמומנט שמפעיל מנוף שווה למשקל שעליו כפול המרחק מציר הסיבוב. כהרחבה לחוק זה ניתן למצוא את מרכז הכובד של מערכת גופים: מרכז הכובד היא הנקודה שבה סכום המכפלות של משקל כל גוף במרחקו (וקטור המרחק) מהנקודה, כלומר הממוצע המשוקלל של המרחק, הוא אפס. דוגמה נוספת היא מושג התוחלת בהסתברות שהוא הממוצע המשוקלל של הערכים השונים של משתנה מקרי כשהמשקלים הם ההסתברות של כל אחד מהם.

הגדרה
-----

בהינתן סדרה של ערכים \ x\_{1},\dots ,x\_{n} ומשקלים \ w\_1,\dots,w\_n הממוצע המשוקלל הוא



 

x
¯

=

∑

i
=
1

n

w

i

⋅

x

i


∑

i
=
1

n

w

i


{\displaystyle \ {\bar {x}}={\frac {\sum \_{i=1}^{n}w\_{i}\cdot x\_{i}}{\sum \_{i=1}^{n}w\_{i}}}}

{\displaystyle \ {\bar {x}}={\frac {\sum _{i=1}^{n}w_{i}\cdot x_{i}}{\sum _{i=1}^{n}w_{i}}}}

דוגמה
-----

כדוגמה יומיומית, נחשב צריכת חשמל ממוצעת של מכונות כביסה בישראל.

נשקלל את כל הדגמים על פי שכיחותם בישראל. נשתמש בטבלה הבאה, בה המשקל הוא מספר המכונות בישראל, והערך למיצוע הוא צריכת החשמל להפעלה אחת של מכונה.

| סוג מכונה | הערך למיצועצריכת חשמל להפעלה
(קוט"ש=קילוואט-שעה) | המשקל**מספר המכונות בישראל** |
| --- | --- | --- |
| דגם א' | 2 קוט"ש | 9000 מכונות |
| דגם ב' | 3.5 קוט"ש | 5000 מכונות |
| דגם ג' | 2.5 קוט"ש | 6000 מכונות |

**הממוצע המשוקלל הוא**: \ \frac{2\times9000+3.5\times5000+2.5\times6000}{9000+5000+6000}=\frac{50,500}{20,000}=2.525 קוט"ש.

ראו גם
------

* ממוצע חשבוני
* חוק המנוף

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ממצע משקלל** |

* יוסי לוי, ממוצע משוקלל – איך ולמה, באתר "נסיכת המדעים"
* ממוצע משוקלל, באתר MathWorld (באנגלית)
**רוברט פאולר** (באנגלית: **Robert Fowler**;‏ 1853 – 1926) היה אמן סקוטי שצייר סצנות ונופים מיתולוגיים.

ביוגרפיה
--------

פאולר נולד ב-1850 בסלרדייק, פייף, וחונך בעיקר על ידי דודו ודודתו בזמן שהוריו היו מחוץ לבית לרגל עסקים. הוא גילה כישרון מוקדם מאוד לאמנות, והחל תחילה בציורי עיפרון ולאחר מכן עבר לציור ולדוגמנות בחימר. משפחתו עברה לליברפול ופאולר למד בבית הספר בליברפול. בגיל 16 הוא מצא עבודה במשרד מסחרי שבו הכישרון שלו לאמנות הוכר על ידי מעסיקו, שעודד את הוריו של פאולר לשלוח אותו לבית ספר לאמנות.

פאולר נסע ללונדון כדי ללמוד בבית הספר לאמנות ובבית הספר דרום קנזינגטון. הוא גם השקיע זמן רב בציורים של המוצגים במוזיאון הבריטי, ומצא השראה בגלריות לאמנות המקומיות. עם זאת, לימודי האמנות שלו הצטמצמו בגלל בעיות בריאותיות שחייבו תקופה ארוכה של "הבראה" ביורקשייר ובוויילס.

הוא חזר לליברפול ושכר סטודיו לאמנות ברחוב קאסל, שהפך לבסיס שלו במשך כמה עשורים. הוא הציג את עבודתו בתערוכות הסתיו של ליברפול בשנת 1875, ובאקדמיה המלכותית, לונדון, בשנת 1876. הוא עיצב כרזות עבור גלריית ווקר, וכן הציג עבודות בפריז ובמינכן. הסטודיו שלו הפך לאבן שואבת לאמנים, סופרים ומוזיקאים אחרים. הוא עבר ללונדון בתחילת שנות ה-1900 והיה לו סטודיו בצ'לסי במשך כמה שנים.

פאולר גם אייר מספר ספרי ילדים.

פאולר הפך לחבר במכון המלכותי לציירים בצבעי מים בשנת 1891, ובאגודה המלכותית של ציירים בצבעי מים. סגנונו היה קלאסי - התבסס לעיתים קרובות על נושאים מיתולוגיים - אך כללו אלמנטים חזקים של סמליות וג'אפוניזם. בין האמנים שהשפיעו על פאולר נמנו פרדריק לייטון, אלברט ג'וזף מור, ג'ורג' פרדריק ווטס, ג'יימס אבוט מקניל ויסלר, פרדריק ווקר ודייוויד וודלוק (1842–1929).

גלריה
-----

* הריקוד של סלומההריקוד של סלומה
* גשר רומי עתיקגשר רומי עתיק
* נשות פיניקיהנשות פיניקיה
* לידת ונוסלידת ונוס

קישורים חיצוניים
----------------

ויקישיתוף מדיה וקבצים בנושא **רוברט פאולר** בוויקישיתוף
* כתבי רוברט פאולר בפרויקט גוטנברג (באנגלית)

הערות שוליים
------------

1. ↑  "Fowler, Robert". *Who's Who*. Vol. 59. 1907. pp. 629–630.
2. ↑  Wilmot-Buxton, E. M & Fowler, Robert (illustrator). *Wales* (A & C Black, 1911)
3. ↑  Tite Street studio

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14974154w (data)
* GND: 131488856
* ISNI: 0000 0000 6662 7309
* LCCN: nr2003023153
* RKD: 28820
* ULAN: 500021400
* VIAF: 51963306
* WorldCat: lccn-nr2003023153

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רוברט פאולר (צייר)"**.
פירוש נוסף ערך זה עוסק בסופר ומשורר ישראלי. אם התכוונתם ליזם ותעשיין, בונה מגדל שלום מאיר, ראו האחים מאיר.

**משה מאיר** (נולד ב-1961) הוא סופר, משורר, מחנך, חוקר מחשבת ישראל והוגה דעות ישראלי. מתגורר בירושלים.

פעילות
------

מאיר מפרסם מאמרים בנושאי הגות בעיתון "מקור ראשון" ובכתב העת "דעות". פרסם שלושה ספרי שירה, וב-2009 יצא ספר פרוזה שלו, "אבי אבי". עבודת הדוקטורט שלו עוסקת בהגותו של הרמן כהן.

מאיר היה שותף ביצירת הסרט התיעודי 'סוקרטס על למברטה', המגולל את סיפור מסעו בניסיונו לגלות את האמת בדבר נסיבות נפילתו של אביו המחנך יעקב מאיר במלחמת ששת הימים.

מאיר עוסק בהנחיית קבוצות למידה של מקורות היהדות. הוא פיתח שיטה לחשיבה קבוצתית בשם "אפרכסת", המבוססת על חשיבה פילוסופית-סוקרטית ועל החשיבה בית-מדרשית, ותכליתה לאפשר לקבוצות להתבונן במושא החשיבה שלהם מזוויות שונות. הלימוד נעשה תוך שימוש במחלוקות הפנימיות בקבוצה כמשאב להרחבת מנעד החשיבה. בסוף התהליך מתגבשות מסקנות אופרטיביות.

השקפותיו
--------

הגותו של מאיר עוסקת בזהות דתית בתקופה המודרנית, ביחסי דת ומדינה ובהגדרת הזהות הציונית-הדתית במדינת ישראל. בין היתר עסק בהגדרת ה"חילון כתופעה פנים דתית".

לפי מאיר, חילוניות איננה מושג הפכי ומנוגד לדתיות, ושתיהן יכולות לשכון באדם אחד - "היהודי הדתי-חילוני". בנושא זה עוסק ספרו "שניים יחדיו: פילוסופיה דתית-חילונית חדשה". 

מאיר הגדיר את ערך החירות העומד בבסיס התפיסה השמרנית; הסתכלות הרואה ביחיד, האטום האנושי, את מי שגלומים גם החיבורים למשפחה, לקהילה ולעם. במקום ה'אטום' (הקיים בתפיסת ה"חירות" הליברלית) ניצבת ה'מולקולה'. בהתאם לכך, "הגדרת החירות היא חירות של אדם הרקום במעגלי הזהות".

כתביו
-----

* **כמעט**, תל אביב: עקד, תשנ"א-1991.
* **סמיכות: שירים בעקבות ישעיהו**, תל אביב: עקד, תשנ"ב-1992.
* **ספר הבית והמנוחה: שירים בעקבות ירמיהו**, תל אביב: י' גולן, 1995.
* **אבי אבי**, ירושלים: טובי, תשס"ט-2009.
* **שניים יחדיו: פילוסופיה דתית-חילונית חדשה**, מאגנס ומכון ון־ליר, תשע"ב-2012
* 'קוץ ודרדר' כנרת זמורה ביתן 2013

קישורים חיצוניים
----------------

* רשימת הפרסומים של משה מאיר, בקטלוג הספרייה הלאומית
* משה מאיר, באתר מכון שלום הרטמן
* יהודה ליבס, משה מאיר, סוקרטס מטלביה, באתר הארץ, 9 בדצמבר 2009
* כרמית ספיר ויץ, הסופר הדתי שיוצא נגד פסקות הרבנים, באתר nrg‏, 5 במרץ 2013
* משה מאיר, ברשת החברתית פייסבוק

### ממאמריו

* אבי אבי, באתר הארץ, 29 באפריל 2006
* שניים יחדיו: שפה דתית חדשה, פורסם בידיעות אחרונות
* מדגל לטלית - ציונות ולאומיות בעת קהילתית ואינדבידואלית, **דעות** 41, אדר תשס"ט, באתר נאמני תורה ועבודה
* נאמני 'תורה ועבודה' לאן?, **דעות** 39, תשרי תשס"ט, באתר נאמני תורה ועבודה
* על ערך עליון ועל צו עליון, באתר nrg‏, 11 בדצמבר 2009
* התנהלות במחלוקת - מבט קיומי פנימה, **דעות** 52, אב תשע"א, באתר נאמני תורה ועבודה
* מרחבים של חירות, מקור ראשון, מוסף "שבת", 10 באפריל 2012
* ד"ר משה מאיר, ‏"גדר על פי התהום", **השילוח** 5, יולי 2017
* **משה מאיר**, ‏"הגות עם צלקות מאבק", **השילוח** 7, נובמבר 2017

הערות שוליים
------------

1. ↑  ד"ר משה מאיר, ‏"גדר על פי התהום", **השילוח** 5, יולי 2017

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007289317905171
* BnF: cb16269650z (data)
* GND: 1070670758
* ISNI: 0000 0001 1885 9380
* LCCN: nr92002792
* VIAF: 22002448
* WorldCat: lccn-nr92002792

 |
**ג'וזף ג'ייקובס** (באנגלית: **Joseph Jacobs**; ‏29 באוגוסט 1854 – 30 בינואר 1916) היה חוקר פולקלור, מתרגם, מבקר ספרות, חוקר חברה, היסטוריון וסופר של ספרות אנגלית. מלקט ומו"ל נודע של פולקלור אנגלי. מכותבי "האנציקלופדיה היהודית".

ביוגרפיה
--------

ג'ייקובס, בן למשפחה יהודית אוסטרלית, נולד בסידני שבניו סאות' ויילס. אביו ג'ון ג'ייקובס היה איש ציבור שהיגר מלונדון בסביבות 1837 ואמו שרה לבית מאיירס. הוא למד באוניברסיטת סידני אך לא השלים את לימודיו ובגיל 18 היגר בחזרה לבריטניה.

באנגליה סיים תואר ראשון בקולג' סנט ג'ון (אנ') שבאוניברסיטת קיימברידג' ומשם עבר לברלין שם למד ספרות יהודית וביבליוגרפיה אצל משה שטיינשניידר ופילוסופיה יהודית אצל מוריץ לזרוס.

עם שובו לאנגליה, למד אנתרופולוגיה אצל פרנסיס גלטון והחל לפתח עניין עמוק בפולקלור בכלל ובפולקלור הבריטי בפרט. במקביל גילה עניין ביהדותו, וכתב על האנטישמיות באימפריה הרוסית הן בחיבוריו והן במכתבים לעיתונות שסייעו להעלאת המודעות הציבורית לנושא הפוגרומים נגד היהודים.

ב-1896 עשה בארצות הברית והעביר סדרת הרצאות על הפילוסופיה של ההיסטוריה היהודית בפילדלפיה ושיקגו.

ב-1900 היגר לארצות הברית וקיבל את משרת העורך האחראי של האנציקלופדיה היהודית שהכילה ערכים מ-600 תורמים שונים. 

הוא נפטר ב-30 בינואר 1916 בביתו ביונקרס במדינת ניו יורק, בגיל 62.

קישורים חיצוניים
----------------

ויקישיתוף מדיה וקבצים בנושא **ג'וזף ג'ייקובס** בוויקישיתוף
* פרסיבל סרל (אנ')‏, "Jacobs, Joseph" בתוך: Dictionary of Australian Biography, ‏1949
* ג'וזף ג'ייקובס, באתר אנציקלופדיה בריטניקה (באנגלית)
* כתבי ג'וזף ג'ייקובס בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263362805171
* ADB: jacobs-joseph-6817
* BNE: XX888335
* BnF: cb12040564w (data)
* GND: 11937479X
* ISNI: 0000 0001 0892 7466
* LCCN: n79065901
* NKC: jn20030819014
* NLA: 35240246
* NLG: 80769
* NLK: KAC200307368
* NTA: 068424388
* SNAC: w6b30cvq
* SUDOC: 028603265
* Trove: 877929
* VIAF: 44316214
* WorldCat: lccn-n79065901

 |
**רוברט פיירצ'יילד** (באנגלית: **Robert Fairchild**; נולד ב-9 ביוני 1988) הוא רקדן, שחקן וזמר אמריקאי.

קריירה
------

### בלט

פיירצ'יילד החל ללמוד בבית הספר לבלט אמריקאי בגיל חמש עשרה ותוך כמה שנים טיפס במעלה שורות "ניו יורק סיטי בלט", עד שהפך לרקדן הראשי שלה בשנת 2009. תפקידו הבולט ביותר של פיירצ'יילד במהלך קריירת הבלט שלו היה גילום דמותו של רומיאו בעיבוד למחזה "רומיאו ויוליה" שהכוריאוגרפיה שלו נעשתה על ידי הכוריאוגרף פיטר מרטינס בשנת 2008.

### ברודוויי

בשנת 2015, ערך פיירצ'יילד את הופעת הבכורה שלו בתיאטראות ברודוויי במחזמר "אמריקאי בפריז", המבוסס על סרט באותו השם, עבורו היה מועמד לפרס טוני לשחקן הטוב ביותר במחזמר וזכה בפרס עולם התיאטרון ובפרס דרמה דסק. בשנת 2017, פיירצ'יילד חזר לשחק במחזמר בבכורה הלונדונית שלו.

### סרטים

בשנת 2018, פיירצ'יילד לוהק לדמותו של מאנקוסטראפ, זכר האלפא של שבט *הג'ליקל* ומספר העלילה הראשי, בעיבוד הקולנועי למחזמר "קאטס" מאת אנדרו לויד וובר.

קישורים חיצוניים
----------------

* רוברט פיירצ'יילד, ברשת החברתית טוויטר
* רוברט פיירצ'יילד, במסד הנתונים הקולנועיים IMDb (באנגלית)
* רוברט פיירצ'יילד, באתר MusicBrainz (באנגלית)
* רוברט פיירצ'יילד, במסד מאגר הנתונים האינטרנטי של ברודוויי, ליגת ברודוויי.

הערות שוליים
------------

1. ↑  Romeo and Juliet - New York City Ballet - Dance
2. ↑  Kroll, Justin; Kroll, Justin (29 November 2018). "Robbie Fairchild to Play Munkustrap in 'Cats' Movie Adaptation (EXCLUSIVE)". Archived from the original on 6 March 2019. Retrieved 4 March 2019.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: ce15d696-5a1f-493f-a3ba-58ce66568238

 |
**הוגו פון קאטן** (בגרמנית: **Hugo von Kathen**;‏ 27 באוגוסט 1855 – 2 באפריל 1932), היה גנרל גרמני, שפיקד על דיוויזיה, על קורפוס ואחר כך על ארמייה בחזית המערבית ובחזית המזרחית במלחמת העולם הראשונה.

ביוגרפיה
--------

### תחילת הקריירה

פון קאטן נולד ב-27 באוגוסט 1855 לקרל פון קאטן שהיה ממשפחת אצולה שהייתה במקור משוודיה, והיה בעל אחוזה ומיור בצבא הפרוסי, ולאגנס לבית שומאן, בפרייאנואלדה שהשתייכה לממלכת פרוסיה. ב-1873 התגייס לצבא הגרמני הקיסרי ומילא בו תפקידי פיקוד ומטה, בשנת 1910 מונה למפקד הדיוויזיה ה-9, ובשנת 1912 מונה למושל הצבאי של מיינץ.

### מלחמת העולם הראשונה ואחריתו

עם פרוץ מלחמת העולם הראשונה היה פון קאטן המושל הצבאי של מיינץ, ב-31 באוגוסט 1914 מונה למפקד הדיוויזיה ה-39 והשתתף עימה בקרב ננסי-אפינל, בקרב הראשון על האן, במרוץ אל הים ובקרב איפר הראשון. ב-19 בדצמבר 1914 מונה למפקד קורפוס המילואים ה-23 ופיקד עליו בקרב איפר השני ובקרב על הסום. באביב 1917 הועבר פון קאטן עם הקורפוס בפיקודו לחזית המזרחית ופיקד עליו בקרב ריגה. בסתיו 1917 חזר פון קאטן לחזית המערבית והשתתף בקרב קמברה כחלק מהארמייה השנייה. באביב 1918 השתתף במתקפת האביב, ולאחר מכן בקרב השני על המארן כחלק מהארמייה השביעית. בסתיו השתתף בבלימת מתקפת מאה הימים של מדינות ההסכמה כחלק מהארמייה הראשונה.

ב-31 ביולי 1918 מונה פון קאטן למפקד הארמייה השמינית שהגנה בחופי הים הבלטי, במקום גנרל גינטר פון קירשבאך שעבר לפקד על קבוצת הארמיות קייב, ופיקד על הארמייה עד לסיום המלחמה.

לאחר שביתת הנשק, פיקד פון קאטן על הכוחות הגרמניים במדינות הבלטיות עד אביב 1919, ולאחר מכן פרש לביתו.

פון קאטן נפטר בבאד הונף ב-2 באפריל 1932 והוא בן 77 שנים.

ראו גם
------

* הקיסרות הגרמנית במלחמת העולם הראשונה

קישורים חיצוניים
----------------

ויקישיתוף מדיה וקבצים בנושא **הוגו פון קאטן** בוויקישיתוף
* Hugo von Kathen na stranici Prussian Machine באנגלית
* Hugo von Kathen na stranici Deutschland14-18.de בגרמנית

|  |  |
| --- | --- |
| בקרת זהויות עריכת הנתון בוויקינתונים | 
* GND: 140127410
* ISNI: 0000 0000 7340 3821
* VIAF: 103428921
* WorldCat: viaf-103428921

 |
לענת המדבר
**צומח שטח** הוא נוף צומח אופייני למדבר לא קיצוני. במדבר זה, יורדים מי גשם מועטים, עד 200 מ"מ בשנה וגם הם באופן לא-סדיר, משנה לשנה, במשך השנה ובמיקום ירידתם. צמחים מועטים מצויים מראש המדרונות ועד לתחתיתן, היכן שמצטברים מי הנגר המועטים שיורדים, בניסוחו של מיכאל זהרי: "ככל שמדרימים, הצחיחות הולכת ויורדת. הצומח הולך ויורד מהמישור והמדרונות אל הערוצים ולבסוף משמשים הללו משכנו היחיד".

בארץ ישראל, אלו האזורים באזור יריחו בבקעת הירדן ודרומית מבאר שבע עד שדה בוקר. באזור יריחו נוף הצומח מושפע מהימצאות המלחים בקרקע ומידת שטיפת הקרקע ממי המעיינות, אשר נובעים בשיפולי ההרים ומגיעים לבקעה. לכן, צורת השטח אינה אופיינית לצומח שטח. במידה רבה היא תלויה באיזו מידה נשטפים המלחים מהקרקע.

אזור אופייני ל"צומח שטח" הוא אזור הנגב, מבאר שבע עד שדה בוקר וכן חלק ממדבר יהודה, במקומות שבהם אין מעיינות. "צומח שטח" מאופיין בצמחים - לענת המדבר ומתנן שעיר. דרומית מבאר שבע ניתן למצוא גם את חמדת המדבר ואת היפרוק התלת כנפי. באזור רביבים ניתן לראות את חבורת הלענה החד-זרעית ורותם המדבר. באזור ירוחם צומח גם זוגן השיח.

לקריאה נוספת
------------

* מיכאל זהרי, **נופי הצומח של ארץ ישראל - סיורים מונחים ללימוד האקולוגיה של הצומח בארץ**, הוצאת עם עובד - תל אביב, 1980
* כיווני ההתפתחות של התצורות העיקריות של צומח שטח בארץ־ישראל, מתוך: החי והצומח של ארץ-ישראל: אנציקלופדיה שימושית מאוירת - כרך 8 - הצומח של ארץ ישראל > החי והצומח של ארץ־ישראל > התפתחות הצומח בארץ־ישראל > האופי הבוטני של ארץ־ישראל, עמודים 24–27
* פרופ' יואב ויזל, האופי הבוטני של ארץ-ישראל, באתר מט"ח
* גדי פולק, מהו מדבר?, מחנה לימודי באילת

הערות שוליים
------------

1. ↑  מקור: עמ' 156